Halla-ahon valtaannousun takana kaksi Soiniin tyytymätöntä miestä – näin operaatio eteni: ”Soitimme läpi tuhat ihmistä”

Näin halla-aholaiset valtasivat perussuomalaiset.

Puheenjohtaja Timo Soinin luoma perussuomalaiset muuttui Jyväskylän puoluekokouksessa niin sanottujen nuivien maahanmuuttokriittiseksi puolueeksi.

IS kertoo, miten operaatio onnistui.

Operaatio Jussi Halla-aho perussuomalaisten puheenjohtajaksi alkoi viime vuoden loka-marraskuussa.

IS:n tietojen mukaan kaksi perussuomalaista miestä halusi vaihtaa Timo Soinin pois puheenjohtajan paikalta. Puolueessa on suuri joukko tyytymättömiä, maahanmuuttokriittisiä ihmisiä.

Perussuomalaiset on hallituksessa siunannut Kreikan tukipaketit, ja maahan on tullut perussuomalaisten istuessa hallituksessa yli 30 000 turvapaikanhakijaa.

Make Finland great again -lippis pöydällä perussuomalaisten puoluekokouksessa.­

Operaation aluksi herrat eivät ensin edes havitelleet Soinin haastajaksi Halla-ahoa. Hevonen vaihtui operaation alkuvaiheessa.

– Kyllä me ajattelimme ensin naiskaksikkoa, esimerkiksi Laura Huhtasaarta. Jussi ilmoitti 30. joulukuuta harkitsevansa puheenjohtajuutta, ja se tuli meille taivaan lahjana. Laura ilmoitti heti tukevansa Jussia puheenjohtajaksi, toinen miehistä kertoi IS:lle.

Viesti Soinille oli selvä, nyt oli hanska heitetty kaksintaisteluun.

Niin sanotut nuivat maahanmuuttokriittiset ovat olleet Soinin perussuomalaisten marginaalissa. Soinin perussuomalaisissa nuiville löytyi yleensä yksi vähäpätöisempi varapuheenjohtajan paikka.

Nuivien äänekkäimmän kellokkaan Halla-ahon ympärillä on ollut jatkuvaa tyytymättömyyttä Soiniin ja puolueeseen.

Halla-aholaiset olivat päättäneet, että kesän 2017 puoluekokouksessa pannaan tuulemaan ja otetaan puolue omiin käsiin. Maahanmuuttokriittistä porukkaa on pilvin pimein, ja perussuomalaisten puoluekokoukseen pääsee puoluekokousedustajaksi jokainen puolueen jäsen.

Matti Putkonen suitsi puoluekokousväkeä sunnuntain äänestysfarssin aikana.­

Pitkin matkaa puolueeseen on liittynyt sankka joukko henkisiä halla-aholaisia.

Kun Halla-aho vuodenvaihteessa haastoi Soinin, puolueeseen liittymisestä tuli vaikeampaa.

Puoluehallitus alkoi käydä tiheämmällä kammalla läpi uusia jäsenhakemuksia. Toiminta herätti pahaa verta halla-aholaisissa. Soinin johtaman puoluehallituksen ei tarvitse tehdä selkoa tekemisistään, yhdistystä ei velvoita mikään julkisuuslaki eikä puoluehallituksen päätöksistä voi valittaa.

Yhtä kaikki, vaikka kaikki halla-aholaiset eivät päässeet puoluejäseniksi, operaatio oli hyvässä vauhdissa ja se onnistuisi myös ilman uusia puoluejäseniä.

Puuhamiehet olivat yhteydessä myös Halla-ahoon. IS:n tietojen mukaan Halla-aho ei ollut millään lailla operaation primus motor. Halla-aho ei tiettävästi katsellut hyvällä uusien jäsenten kalastamista.

Timo Soini ja työministeri Jari Lindström ministeriryhmän kyselytunnilla.­

Eikä puuhakaksikko pannut toivoaan uusiin jäseniin.

– Soitimme läpi varmaan yli tuhat ihmistä, valtuustojen jäseniä ja kuntavaaliehdokkaita, puuhamies kertoi IS:lle.

Kun halla-aholaisista on kyse, porukka alkoi kokoontua yhteen internetissä ja somessa.

Halla-aho, Huhtasaari ja kansanedustaja Juho Eerola olivat myös lyöneet hynttyynsä yhteen. Heistä jokainen kannatti toisiaan puoluejohtoon.

Halla-aho, Huhtasaari ja Eerola näkivät itsensä puoluejohdon ytimenä, ja tämä sopi myös nuiville kannattajille.

Tukijoukot toimivat matalalla profiililla, ja Facebookiin perustettiin suljetut ryhmät Halla-aholle, Huhtasaarelle ja Eerolalle.

–Ryhmä kasvoi itsestään. Jäsenet kutsuivat tuntemiaan perussuomalaisten jäseniä ryhmiin, puuhamies muisteli.

Uudet perussuomalaisten varapuheenjohtajat Laura Huhtasaari, Juho Eerola ja Teuvo Hakkarainen.­

Kun puoluekokous alkoi Jyväskylässä lauantaina, nuivat olivat saaneet paikalle kokouksen enemmistön.

Halla-aho valittiin jo ensimmäisellä kierroksella puheenjohtajaksi, nuivilla maahanmuuttokriitikoilla oli 56 prosenttia perussuomalaisten äänistä.

Puoluesihteerin valinta meni nuivilta mönkään omien sotkujensa takia.

Puoluesihteeri Riikka Slunga-Poutsalo sai ainoana jatkaa puoluejohdossa.

Varapuheenjohtajaäänestykset olivat silkkaa nuivien juhlaa.

Nuivat saivat todellisen värisuoran puoluejohtoon, puheenjohtaja ja kaikki kolme varapuheenjohtajaa ovat maahanmuuttokriitikoita.

–Pari päivää ennen puoluekokousta aloin olla varma, että Jussi, Laura ja Juho valitaan, puuhamies sanoi.

Puolustusministeri, pitkän linjan perussuomalainen Jussi Niinistö lensi ulos perintöprinssin ja ensimmäisen varapuheenjohtajan paikalta. Ensimmäiseksi varapuheenjohtajaksi valittiin halla-aholaisten kuningatar Huhtasaari.

Toiseksi varapuheenjohtajaksi valittiin kansanedustaja Teuvo Hakkarainen.

–Ei Teuvolla ollut edes Facebook-ryhmää. Teuvo on niin suosittu. Pidimme aika varmana, että Teuvo valitaan, puuhamies kertoi.

Kolmanneksi varapuheenjohtajaksi tuli Eerola.

Nuivilla on nyt perussuomalaiset hallussaan seuraavat kaksi vuotta.

Puolustusministeri Jussi Niinistö, ulkoministeri Soini ja työministeri Lindström.­

Puheenjohtajan paikalta väistynyt Soini osasi todennäköisesti hyvin aavistaa puolueensa perinnön romuttumisen yhdessä päivässä. Sen verran vaisusti Soini puoluekokouksessa esiintyi, eikä puoluekokous järin suurin suosionosoituksin kukittanut ja kiitellyt Soinia.

Soini sentään oli puolueen yksi neljästä perustajajäsenestä ja nosti 20 vuodessa perussuomalaiset lilliputtipuolueesta maan toiseksi suurimmaksi puolueeksi.

Kiitokset Soinille olivat perin nuivat.